b"\n_START_ARTICLE_\nBo\xc5\xbeo Ljubi\xc4\x87\n_START_SECTION_\nLije\xc4\x8dni\xc4\x8dka djelatnost\n_START_PARAGRAPH_\nBo\xc5\xbeo Ljubi\xc4\x87 ro\xc4\x91en je u \xc5\xa1irokobrije\xc5\xa1kom selu Uzari\xc4\x87i gdje je zavr\xc5\xa1io osnovnu \xc5\xa1kolu i maturirao 1968. Kao student bio je sudionik Hrvatskog prolje\xc4\x87a od 1968. do 1971. Diplomirao je na Medicinskom fakultetu u Zagrebu 1973. Te godine zaposlio se kao lije\xc4\x8dnik op\xc4\x87e prakse u Klini\xc4\x8dkoj bolnici Mostar gdje je ostao sve do 1976. Tada je oti\xc5\xa1ao na specijalizaciju ortopedije na Medicinski fakultet u Sarajevu koju je zavr\xc5\xa1io 1980. Vratio se u Mostar i ponovno se zaposlio u Klini\xc4\x8dkoj bolnici kao specijalist ortoped. Doktorirao je 1985. na Medicinskom fakultetu u Sarajevu._NEWLINE_Iste godine zaposlio se kao lije\xc4\x8dnik specijalist za ortopediju u Ortopedskoj klinici u Sarajevu. Sudjelovao je u osnivanju HDZ-a BiH u Sarajevu 1990. Idu\xc4\x87e godine bio je gostuju\xc4\x87i profesor u bolnici Hospital for Sick Children u Torontu u Kanadi. \xc5\xa0efom Klini\xc4\x8dkog centra Sveu\xc4\x8dili\xc5\xa1ta u Sarajevu imenovan je 1992., a do 1993. bio je profesor na Medicinskom fakultetu u Sarajevu. Sarajevo je napustio 1993. i zaposlio se u Klini\xc4\x8dkoj bolnici u Mostaru kao specijalist za ortopediju.\n_START_SECTION_\nPoliti\xc4\x8dka i akademska djelatnost\n_START_PARAGRAPH_\nZa ministra zdravstva tada\xc5\xa1nje Republike BiH imenovan je 1994. i na toj du\xc5\xbenosti ostao je do 1996. Nakon toga je u dva mandata, izme\xc4\x91u 1996. i 2000. bio ministar zdravstva Federacije BiH. U istom razdoblju do 1999. bio je \xc4\x8dlan Stalnog povjerenstva za Europu pri Svjetskoj znanstvenoj organizaciji. Tako\xc4\x91er je 1998. izabran za izvanrednog profesora na Medicinskom fakultetu u Mostaru. Iste godine bio je i predava\xc4\x8d na Queen's University u Kingstonu u Kanadi, a 2001. na Sveu\xc4\x8dili\xc5\xa1tu u Bostonu u SAD-u._NEWLINE_Nakon \xc5\xa1to je visoki predstavnik Wolfgang Petritsch smijenio hrvatskog \xc4\x8dlana Predsjedni\xc5\xa1tva BiH i predsjednika HDZ BiH Antu Jelavi\xc4\x87a u o\xc5\xbeujku 2001.godine zbog toga \xc5\xa1to je predsjedao tre\xc4\x87im zasjedanjem Hrvatskog narodnog sabora BiH u Mostaru na kojemu su navodno dono\xc5\xa1ene politi\xc4\x8dke odluke s ciljem osnivanja hrvatske federalne jedinice u BiH kojim je ugro\xc5\xbeeno ustavno ure\xc4\x91enje FBiH i BiH,zapo\xc4\x8dela su naga\xc4\x91anja oko mogu\xc4\x87eg Jelavi\xc4\x87evog nasljednika na mjestu predsjednika stranke. Me\xc4\x91unarodna zajednica postavila je uvjet da se mora smijeniti vodstvo koje je sudjelovalo u stvaranju Hrvatske samouprave kako bi se stranka vratila u politi\xc4\x8dki \xc5\xbeivot u BiH. Na \xc4\x8delu stranke preferirala je Martina Ragu\xc5\xbea i Bo\xc5\xbeu Ljubi\xc4\x87a, koji su slovili kao umjereni politi\xc4\x8dari. I Demokratska alijansa za promjene, nova vlast u Federaciji BiH u kojoj nisu sudjelovali legitimni hrvatski predstavnici, podr\xc5\xbeavala je ostanak Ljubi\xc4\x87a u politici, kao i njegovog brata Mariofila, tada dopredsjedatelja Zastupni\xc4\x8dkog doma Parlamenta FBiH. Jelavi\xc4\x87 je ostavku podnio 4. svibnja 2002.godine ostavljaju\xc4\x87i upra\xc5\xbenjeno mjesto predsjednika stranke. \xc5\xa0est dana poslije naslijedio ga je kao vr\xc5\xa1itelj du\xc5\xbenosti Bari\xc5\xa1a \xc4\x8colak._NEWLINE_Izme\xc4\x91u 2001. i 2006. nije obna\xc5\xa1ao politi\xc4\x8dke du\xc5\xbenosti. Bio je profesor i \xc5\xa1ef katedre ortopediju i traumatologiju na Medicinskom fakultetu u Mostaru. Istovremeno je bio savjetnik u projektu SITAP za tehni\xc4\x8dku pomo\xc4\x87 Socijalnom osiguranju pri Svjetskoj banci u BiH.\n_START_SECTION_\nHDZ 1990\n_START_PARAGRAPH_\nZa predsjednika HDZ-a BiH kandidirao se 2005., no izgubio je unutarstrana\xc4\x8dke izbore. Predsjednika HDZ-a BiH Dragana \xc4\x8covi\xc4\x87a optu\xc5\xbeio je za izbornu prijevaru, da bi idu\xc4\x87e godine bio izba\xc4\x8den iz stranke. Zajedno sa skupinom istomi\xc5\xa1ljenika koji su kritizirali politiku politi\xc4\x8dkog vodstva HDZ-a BiH, osnovao je Hrvatsku demokratsku zajednicu 1990. Vodstvo HDZ-a BiH optu\xc5\xbeio je zbog suspenzije od strane Europske pu\xc4\x8dke stranke i gubitka podr\xc5\xa1ke slu\xc5\xbebenog Zagreba._NEWLINE_Na op\xc4\x87im izborima 2006. bio je kandidat za hrvatskog \xc4\x8dlana Predsjedni\xc5\xa1tva BiH kao kandidat HDZ-a 1990. Na izborima je osvojio 53 325 glasova, zavr\xc5\xa1iv\xc5\xa1i tre\xc4\x87i, iza Ive Mire Jovi\xc4\x87a iz HDZ-a BiH i \xc5\xbdeljka Kom\xc5\xa1i\xc4\x87a iz SDP-a BiH koji je dobio izbore uglavnom bo\xc5\xa1nja\xc4\x8dkim glasovima. No ipak je imenovan ministrom komunikacija i prometa u Vije\xc4\x87u ministara BiH, a tu du\xc5\xbenost obna\xc5\xa1ao je do srpnja 2009. Tada je postao izaslanik u Domu naroda PS BiH mijenjaju\xc4\x87i strana\xc4\x8dkog kolegu Rudu Vidovi\xc4\x87a koji je preuzeo njegovo ministarstvo. Kao izaslanik u Domu naroda PS BiH, Ljubi\xc4\x87 je bio zamjenik predsjedavaju\xc4\x87eg Povjerenstva za vanjsku i trgovinsku politiku, carine, promet i veze, \xc4\x8dlan Zajedni\xc4\x8dkog povjerenstva za gospodarske reforme i razvoj te \xc4\x8dlan Ustavnopravnog povjerenstva._NEWLINE_Prema podatcima Centara civilnih inicijativa (CCI), Ministarstvo komunikacija i veza 2007. bilo je jedno od najneu\xc4\x8dinkovitijih ministarstava koje je ostvarilo svega 22% planiranog programa. Od sedam zakona koje je Ministarstvo planiralo te godine, Vije\xc4\x87e ministara utvrdilo je samo jedan koji nije pro\xc5\xa1ao parlamentarni postupak. Idu\xc4\x87e godine Ministarstvo je ponovno bilo neu\xc4\x8dinkovito, ostvareno je svega 44% plana. Tako\xc4\x91er, kao izaslanik u Domu naroda, prema podatcima CCI-a, Ljubi\xc4\x87 tako\xc4\x91er nije bio aktivan, no on je to pravdao time da je izaslanik postao tek 2009._NEWLINE_Na op\xc4\x87im izborima 2010. izabran je za zastupnika u Zastupni\xc4\x8dkom domu PS BiH s 11 015 glasova kao jedini zastupnik HDZ-a 1990. U srpnju 2013. na unutarstrana\xc4\x8dkim izborima HDZ-a 1990 odbio se kandidirati za predsjednika, odstupiv\xc5\xa1i nakon osam godina vodstva. Naslijedio ga je Martin Ragu\xc5\xbe. Svoje odstupanje obrazlo\xc5\xbeio je svojom profesionalnom pozadinom i godinama \xc5\xbeivota.\n_START_SECTION_\nObitelj\n_START_PARAGRAPH_\nBo\xc5\xbeo Ljubi\xc4\x87 o\xc5\xbeenjen je Spomenkom s kojom ima dvije k\xc4\x87eri - Spomenku i Luciju. Njegov brat Mariofil Ljubi\xc4\x87 tako\xc4\x91er je politi\xc4\x8dar. Bio je zastupnik u Zastupni\xc4\x8dkom domu PS BiH i izaslanik u Domu naroda Parlamenta FBiH, a 2008. izabran je za ombudsmana za ljudska prava BiH iz reda hrvatskog naroda."